ऐसा ही कुछ इस साल की शुरुआत में दक्षिण अफ्रीका में लगातार दूसरा टेस्ट हारने के बाद सेंचुरियन में हुआ था। उस सीरीज में विराट ने लगातार दो टेस्ट में उप कप्तान अजिंक्य रहाणे को बाहर किया था और टीम दोनों मैच हारी थी। दक्षिण अफ्रीका के खिलाफ दूसरा टेस्ट मैच हारने के बाद जब भारतीय कप्तान प्रेस कांफ्रेंस में आए थे तो एक दक्षिण अफ्रीकी पत्रकार ने कोहली से पूछा था कि आप भारत में अच्छा प्रदर्शन करते हैं, लेकिन जब यहां आते हैं तो आपकी निरंतरता कायम नहीं रहती। क्या इसका कारण आपका अंतिम एकादश ठीक तरह से ना चुनना है या बल्लेबाजी का सही से ना चलना। इस पर कोहली गुस्से में आ गए थे और उन्होंने पत्रकार से ही दक्षिण अफ्रीकी टीम के भारत में इतिहास के बारे में पूछना शुरू कर दिया था। कोहली ने जवाबी सवाल पूछा था कि लगातार बदलाव के बाद हमने कितने मैच जीते हैं? इसके जवाब में पत्रकार ने कहा कि यकीनन आपने मुकाबले जीते, लेकिन अपने घर में। कोहली ने फिर से उन्हें जवाब देते हुए कहा, हमने 21 जीते और सिर्फ दो हारे। साथ ही कोहली ने पूछा था कि दक्षिण अफ्रीका ने भारत में आकर कितने मैच जीत लिए। इसके बाद मामले को बढ़ता देख मीडिया मैनेजर ने किसी तरह मुद्दे को संभाला और दूसरे पत्रकार से सवाल पूछने को कहा।